**Strofe pentru o fată**

*Vasile Voiculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Știu de ce ești albă și nepăsătoare ...

Carnea ta e suflet înghețat; de ger,

Aburii stau încă și ninsoare

Toata dimineața zilei lui prier.

Gerul dimineții și-al copilăriei

Dăinuiește-n tine, dezmorțit puțin ...

Sânii duri, doi turturi, spun din crețul iei

Prourul vieții rece și senin.

Carnea ți-e de suflet, sufletul de carne,

Unul și același sloi, de ce să-l rup?

N-a-nceput în aburi gheața să se-ntoarne,

Albă, numai suflet, suflet înca trup!...

Dar, încet, sub ochiul soarelui de vară,

Moleșită-n zâmbet, sau în lacrimi noi,

Toată amintirea strânsă-n carnea clară

Aburind, sui-vă sufletul înapoi ...

Izvorăsc din carne sufletele oare?

Știu atât, că dacă astăzi ești de stei,

Carnea-nduioșată și-atotștiutoare

Îți va face-un suflet din topirea ei.